《海昌望月》
唐代·陈陶

何处无今夕，岂期在海头。贾客不爱月，婵娟闲沧洲。

浩然伤岁华，独望湖边楼。烟岛青历历，蓝田白悠悠。

谁无破镜期，繄我信虚舟。谁无桂枝念，繄我方摧輈.

始见弯环春，又逢团圆秋。莫厌绫扇夕，百年多银钩。

金盘谁雕镌，玉窟难冥搜。重轮运时节，三五不自由。

疑抛云上锅，欲搂天边球。孀居应寒冷，捣药青冥愁。

兔子树下蹲，虾蟆池中游。如何名金波，不共水东流。

天花辟膻腥，野云无边陬。蚌蛤乘大运，含珠相对酬。

夜鹊思南乡，露华清东瓯。百宝安可觑，老龙锁深湫。

究究如情人，盗者即仇雠。海涯上皎洁，九门更清幽。

亭亭劝金尊，夜久喘吴牛。夷俗皆轻掷，北山思今游。

雁声故乡来，客泪堕南洲。平生烟霞志，读书觅封侯。

四海尚白身，岂无故乡羞。壈坎何足叹，壮如水中虬。

猎猎谷底兰，摇摇波上鸥。中途丧资斧，两地生繁忧。

一杯太阴君，鹪鹩岂无求。明日将片叶，三山东南浮。

作者简介：陈陶(约公元812—约885年)：字嵩伯，号三教布衣。《全唐诗》卷七百四十五“陈陶”传作“岭南(一云鄱阳，一云剑浦)人”。然而从其《闽川梦归》等诗题，以及称建水(在今福建南平市东南，即闽江上游)一带山水为“家山”(《投赠福建路罗中丞》)来看，当是剑浦(今福建南平)人，而岭南(今广东广西一带)或鄱阳(今江西波阳)只是他的祖籍。早年游学长安，善天文历象，尤工诗。举进士不第，遂恣游名山。唐宣宗大中(847—860年)时，隐居洪州西山(在今江西新建县西)，后不知所终。有诗十卷，已散佚，后人辑有《陈嵩伯诗集》一卷。